<classify> MKE wa Rais mstaafu wa awamu ya tatu, Mama Anna Mkapa amezitaka taasisi na mashirika ya umma kuunga mkono jitihada za serikali kuwasaidia kimasomo yatima na wale wanaolelewa katika vituo mbalimbali ili kupunguza wengi vijana wa mitaani.Mama Mkapa ambaye pia ni Mwenyekiti wa Bodi ya Mfuko wa fursa sawa kwa wote EOTF ametoa rai hiyo leo, Jumatano, Kibaha, mkoani Pwani wakati akipokea msaada wa madawati pamoja na viti kutoka katika kampuni ya ujenzi ya Kichina SONOMA kwa ajili ya watoto wanaolelewa katika Kibaha Village Children Center.Bado kunahitajika nguvu kubwa ya wadau mbalimbali kusaidiana na Serikali ili iweze kutimiza malengo yake ya kutoa elimu katika jamii, tunaona nguvu kubwa inayofanywa na Serikali kusaidia elimu ila kuna sababu ya jitihada hizo kuungwa mkono zaidi na zaidi ili ziweze kuleta matunda hususani kwa kupunguza vijana wengi mitaani alisema Mama Mkapa.Kwa upande wake Naibu Meneja Mkuu wa Kampuni ya Ujenzi ya SINOMA, Lu Xiaoqiang alisema msaada huo pamoja na mambo mengine umelenga kutambua mchango unaofanywa na kituo hicho katika kutoa malezi kwa watoto yatima huku akisisitiza mkakati wa kuendelea kushirikiana na kituo hicho katika mipango yake iliyonayo.Naye Meneja mwendeshaji wa kituo hicho cha Kibaha Village Childrens Center, Deogratius Mosha alisema kituo hicho chenye watoto 15 hadi sasa kimeanza kutoa ya awali kupitia madarasa yaliyojengwa mahali hapo huku akibainisha mikakati ya ujenzi wa shule ya msingi na Sekondari itakayokuwa ikitoa elimu kwa watoto hao na jamii nzima ya kijiji cha Simbani mahali kilipo kituo hicho.  <topic>: KITAIFA 